
Denne oversettelsen er redigert av: Mona Berge

Miniserie: Vingården i Gold Valley


Vingården i Gold Valley er en lidenskapelig og heftig miniserie i ranchmiljø. Dette er tredje bok i miniserien.

 

Maisey Yates er en New York Times bestselgerforfatter som har skrevet over hundre kjærlighetsromaner. Enten hun skriver om sterke cowboyer, playboyprinser eller slektshistorier, elsker hun å bli oppslukt av nye fantasiverdener. Maisey bor med mann og tre barn på landet i Oregon. Hun er besatt av garn og elsker å strikke, men er ikke særlig glad i husarbeid. Du finner henne på Facebook eller maiseyyates.com.

Cricket Maxfield hadde vunnet flere tvilsomme priser i livets spill. Fra å bli født som den yngste i familien og bli overlatt til seg selv, til å være hjulbent og ha utstående tenner.

Sistnevnte ble i stor grad løst med tannregulering, førstnevnte ble for det meste håndtert med gips på føttene da hun var baby.

Den nyeste premien var en falleferdig ranch som hadde blitt oppdaget etter farens ugjerninger og vanære, og uønsket av alle andre i familien.

Hun hadde imidlertid en følelse av at hun var i ferd med å vinne den merkeligste premien av dem alle – en nesten to meter høy, bredskuldret cowboy.

Hun kunne ikke ha planlagt det bedre om hun så hadde prøvd.

Han trodde ikke at han kom til å tape. For han hadde satset som en idiot gjennom hele runden, og han hadde ingen anelse om at hun nettopp hadde fått den absolutt beste hånden som var mulig å få.

Nei. Han spilte som en mann med fullt hus eller straight flush.

Men hun var en kvinne med royal flush.

Denne siste runden var alltid den mest interessante delen av denne veldedighetsinnsamlingen. Enorme pengesummer hadde allerede blitt talt opp og delt ut i de foregående rundene, alt sammen donert av bedrifter etter at spillerne hadde kjempet med nebb og klør mot hverandre og lagt penger i en pott med det ene formål å gi tilbake til samfunnet. Nå kom den delen hvor ting ble interessante.

Rivaler forsøkte å få tilbake deler av sine egne, omstridte gjenstander som det hadde blitt slåss om på loppemarkeder, familieklenodier som hadde gått frem og tilbake i dette spillet i flere tiår, ble alle lagt i potten.

Cricket hadde på seg en stor, svart skinnjakke med frynser – vunnet i forrige runde fra Elliott Johns, fyren som drev et vannfiltreringsselskap i området. Hun hadde også en stor, svart cowboyhatt som hun allerede hadde vunnet fra sitt nåværende mål. Den luktet Jacksons svette. Bare tanken på det gjorde henne ør.

Det var litt som den følelsen hun hadde fått da hun var barn og hadde blitt fristet til å gjøre noe hun visste hun ikke burde. En merkelig kribling langt nede i magen, som forplantet seg nedover lårene og fikk henne til å føle seg rastløs og rar. Hun skiftet stilling, kjolen var glatt mot setet. Enda en fin premie. En avlagt rød kjole som søsteren, Emerson, opprinnelig hadde hatt på seg til denne begivenheten.

Crickets uro var bare forventning. Men det skyldtes også at hun var så nær Jackson Cooper.

En mann hun vanligvis unngikk.

Hun hadde studert Cooper-familien på avstand opp gjennom årene. Hun hadde blitt litt bedre kjent med Jacksons bror, Creed, i løpet av de siste månedene, siden han var blitt svogeren hennes. Hun hadde oppført seg sjokkert og forferdet og sagt en rekke ting om søsteren, Wren, som innledet et forhold til en Cooper. Nå var de gift og hadde et barn. Og Cricket hadde sverget til Wren at barske, irriterende, sta cowboyer aldri noensinne ville være hennes type.

Cricket var en løgner.

Jackson fikk henne til å føle seg rar … men han var også den eneste av familien Cooper som kunne svare på de spørsmålene hun trengte svar på.

På grunn av Wren kunne hun ikke snakke med Creed. Og hun hadde egentlig ikke lyst til å snakke med den yngste Cooper heller, selv om Honey var nærmere Crickets alder. Hun hadde aldri funnet den andre jenta tilgjengelig.

På en måte var Cricket sjalu på henne.

Honey var en tøff cowgirl. Og hun så ut til å passe inn i familien sin. På en måte Cricket ikke gjorde i sin.

Cricket hadde for eksempel aldri hatt noe særlig med familiens vingård å gjøre. Men hun var en fantastisk pokerspiller. Og nå som faren var blitt landsforvist i vanære, og det med god grunn – hadde søstrene hennes utpekt Cricket til å ta hans plass.

Og Cricket var i ferd med å ta alt.

«Jeg høyner», sa hun.

Å ja, det var på tide. I den gryten var det mange ting hun var interessert i. Jacksons mansjettknapper. Klokken hans. En ponni fra ranchen hans. Hun hadde bare måttet tilby et diamantarmbånd – som uansett ikke var hennes – en kasse Maxfield Reserve-vin, og dollaren fra farens aller første salg, som fremdeles hang innrammet på veggen i det tomme kontoret hans. Noe Jackson hadde sagt at han skulle gi til faren sin.

Familiene Maxfield og Cooper var rivaler fra gammelt av, selv om rivaliseringen hadde blitt noe dempet da søsteren hennes giftet seg med Creed.

Men det å sitte her overfor en Cooper, fikk frem konkurranseinstinktet hennes. Spesielt fordi Jackson også fikk frem den kompliserte følelsen hun ærlig talt ikke var noen fan av. Og nå var det bare det siste veddemålet igjen.

«Jeg vedder meg selv», sa hun.

«Unnskyld meg?»

«Innsatsen er meg selv. Jeg skal jobbe gratis for Cowboy Wines i tretti dager.»

Han så forundret på henne. «Det er ganske drøyt.»

«Er du redd?»

Han fnøs. «Jeg syner. Og høyner. Jeg skal jobbe på Maxfield Vineyards i tretti dager.»

«Nei», sa hun. «Vingården trenger deg ikke. Du skal jobbe på ranchen min i tretti dager. Og sove i sovebrakka.» Hun trengte desperat en rancharbeider. Og Jackson Cooper visste hva han gjorde når det gjaldt hester. «Og hvis jeg taper …»

«Du skal jobbe på Cowboy Wines, i smaksrommet. Iført cowboystøvler og miniskjørt når du serverer gjestene våre.»

Han prøvde å skremme henne eller ydmyke henne. Men hun hadde vokst opp med James Maxfield. Hun hadde følt seg liten, trist og uønsket i årevis. Det var først nylig hun hadde begynt å fatte mistanke om hvorfor faren hadde behandlet henne slik. Men etter et helt liv med ydmykelser, lot hun seg ikke skremme av et miniskjørt og en servitørjobb. «Avtale.»

Og hun ville ikke tape. Hun trengte Jackson på ranchen sin. Dessverre var hun helt fastlåst. Visste ikke helt hvor hun skulle begynne. Det var der Jackson ville komme til nytte.

Og så var det den andre saken.

«Du ser veldig selvsikker ut», sa han.

«Å, det er jeg.»

Han la ned kortene og smilte.

Smilet til en mann som aldri hadde mistet noe særlig i sitt liv.

Å, som hun ville nyte å vise ham hvor tåpelig det smilet var.

For ikke bare hadde han tapt. Han hadde tapt mot henne. En kvinne som var minst ti år yngre enn ham, en kvinne hun visste at han ikke anså som klok. En kvinne hun visste at han ikke anså som særlig spesiell.

Det hadde han gjort klart de få gangene de hadde sett hverandre siden de hadde blitt en slags familie.

Avvisende. Motbydelig.

Cricket la kortene på bordet med et selvtilfreds glis.

*

Cricket Maxfield hadde en helvetes god hånd. Og selvtilliten hennes gjorde det klart. Hun trodde ikke at hun trengte et pokerfjes hvis hun hadde en hånd som kunne vinne.

Men han visste bedre.

Hun satt der med hatten hans på hodet og en utent sigar i munnen. En munn som var foruroligende rød i kveld, siden hun tydeligvis hadde latt søsteren Emerson sminke henne for anledningen. Skinnjakken med frynser burde ha sett latterlig ut, men over den røde kjolen, som hadde dyp utringning, så hun ikke latterlig ut i det hele tatt.

Heldigvis for ham hadde han vært sikker på at hun ville vinne da han hadde trappet opp veddemålet.

Han ville at hun skulle vinne.

«Da er du vel gårdsarbeideren min», sa hun. «Ikke vær redd. Jeg er en veldig god sjef.»

Jackson ville ikke ha en sjef. Ikke på jobben, og ikke på soverommet. Men ordene hennes sendte en strime av ild gjennom blodet hans. Ikke fordi han ville at hun skulle bestemme. Men fordi han ville vise henne hvordan en sjef så ut.

Cricket var …

En plage. Om noe.

At han i det hele tatt var klar over henne, var problematisk nok. Og enda mindre at han var klar over at hun var kvinne. Men det var bare på grunn av klærne hun hadde på seg. Sannheten var at Cricket ville bli det lille gresskaret hun pleide å være når denne kvelden var over, og han kunne glemme alt om at han noen gang hadde vært fristet til å se ned i kjolen hennes under et kortspill.

«Det er jeg sikker på at du er, søta.»

«Jeg er sjefen din. Ikke godteriet ditt.»

«Jeg var ikke klar over at det at du vant meg i et kortspill ga deg rett til å fortelle meg hvordan jeg skal snakke.»

«Hvis jeg er sjefen din, har jeg definitivt rett til å fortelle deg hvordan du skal snakke.»

«Vi må jobbe med holdningen din. Du er ulydig.»

Den lille folkemengden som fulgte kampen, jublet og nøt hvordan denne rivaliseringen utspilte seg foran dem. Han kunne ikke klandre dem. Hvis situasjonen ikke hadde gått på bekostning av ham, ville han sannsynligvis ha smilt og moret seg sammen med resten av publikum, mens han så på idioten som hadde tapt mot den lille jenta med sigaren.

Han hadde kanskje tapt runden, men han hadde en følelse av at han kom til å vinne spillet. Hun hadde tatt seg vann over hodet, og han visste det.

Da han hadde hørt at James Maxfield eide naboeiendommen, hadde Jackson tenkt at han ville slå til og kjøpe den, nå som eierskapet til mannens eiendommer hadde gått tilbake til familien hans. Men så hadde Cricket på storslått vis tatt kontroll over eiendommen og erklært, ifølge Jacksons bror, at hun skulle bli rancheier.

Men Jackson visste at Cricket ikke hadde forutsetninger for å starte og drive en ranch. Det var vanskelig nok når man hadde erfaring. Han visste at hun hadde litt av farens penger, men det var ingen endeløs brønn.

Og en måned som gårdsarbeider var mer enn nok til å vise henne det.

«Du burde også ta med ponnien min», sa hun.

Han kom til å få tilbake ponnien. For Cricket hadde ingen anelse om hvor mye arbeid som lå bak det å ha dyr. Ingen anelse om hvor mye arbeid det var å drive en ranch. Hun var sta og egenrådig, og annerledes enn søstrene sine.

Familiene deres var kanskje rivaler, men de jobbet i samme bransje. Han hadde sett Cricket vokse opp. Han kjente til personligheten hennes. Og han visste også hvor privilegert Maxfield-familien var. De hadde en hær av ansatte. Enhver visjon hun hadde om ranchdrift, var nødt til å være romantisert.

Han visste bedre.

Han visste at folk så på ham og tenkte at han bare var enda en fyr som hadde vokst opp med en sølvskje i munnen. Vel, ikke bokstavelig talt. De så ikke på ham og tenkte det. Han så ut som en cowboy. Men faktum var at han hadde vokst opp i en velstående familie. I hvert fall mesteparten av livet. Han var fortsatt gammel nok til å huske da de hadde slitt.

Han visste at lillebroren ikke husket så mye fra den tiden, og Honey husket det ikke i det hele tatt. Men det gjorde Jackson. Han visste også at Cricket aldri hadde opplevd et øyeblikk av økonomisk kamp i hele sitt liv. Det var ikke det at han trodde hun var dum. Det var hun ikke. Hun var smart og skarp, og litt hissig.

Han hadde alltid syntes at hun var fascinerende, særlig i kontrast til resten av familien. Selv før det hadde vist seg at faren var kriminell og et seksuelt rovdyr, hadde Jackson alltid syntes at Maxfield-familien var en merkelig og fascinerende familie. Så forskjellig fra hans egen. Det hadde alltid vært spenninger mellom James Maxfield og kona hans. Wren og Emerson hadde alltid virket som perfekte barn fra et ekstremt forkvaklet overklassemiljø, men ikke Cricket.

Hun hadde aldri stått i spissen for noen av arrangementene de hadde arrangert på vingården. Og selv om Maxfield Vineyards og Cowboy Wines kanskje var rivaler, deltok de ofte på hverandres arrangementer. Profesjonell høflighet og alt det der. Og for å sjekke ut konkurrentene. Så han hadde sett Cricket mange ganger opp gjennom årene. Som regel i bakgrunnen, men da hun ble eldre, var hun ikke der i det hele tatt. En gang, for rundt tre år siden – hun må ha vært atten – hadde hun vært ute på en huske i hagen, iført en hvit kjole han var nesten sikker på at hun ikke ønsket å ha på seg. Det hadde vært mørkt der ute, og inne i Maxfields selskapslokale hadde det vært fullt av lys.

Hun ble bare opplyst av månen.

Hun hadde sett så ensom ut. Og han hadde følt en slags sympati for henne. Det var rart, og en fremmed følelse for ham. For han var ikke en altfor sympatisk type. Nå hadde han endret mening om Wren og Emerson. Men hans generelle oppfatning av Crickets familie, av hennes far, hadde vært riktig. Og selv om han nå syntes at Wren og Emerson var anstendige mennesker, var de likevel så forskjellige fra søsteren sin.

Men Cricket var ikke så forskjellig fra familien sin at hun uten videre kunne gå inn i livet på ranchen. Og han ville være der for å vise henne hvor mye arbeid det var. Hun trengte en dose realitetssans.

Og så kom hun til å være villig til å selge eiendommen til ham.

Han hadde kjøpt sin egen ranch og gått over fra å jobbe på Cowboy Wines etter at moren døde. Og ja, han hadde folk som hjalp ham, så de kunne ta over når han ikke var der. Og det var det som var greia. Å drive en ranch var døgnkontinuerlig arbeid. Det var noe han forsto, og det godt.

«Møt på jobb på mandag», sa Cricket. «Og ta med en sovepose. Jeg har ingen ekstra, og det blir kaldt i sovebrakka.» Hun tippet på hatten til farvel og gikk sin vei.

Og akkurat da lovte han seg selv at uansett om Cricket hadde vunnet potten, så skulle han vinne hele greia.

*

«Du hva?»

Cricket så på Emerson og holdt uttrykket så optimistisk som mulig. «Vel, du ville ha visst det hvis du hadde gått.»

«Jeg er en hval», sa Emerson og gestikulerte mot den høygravide magen sin. «Og føttene mine var så hovne at jeg ikke fikk på meg skoene. Så jeg dro ikke.»

«Og jeg sa det ikke til henne», sa Wren og gliste. «Fordi jeg ville at hun skulle høre det direkte fra Cricket.»

«Jeg vant ham i en omgang poker», sa Cricket. «Jeg vant ham på ærlig vis, og nå må han komme og jobbe på ranchen min.»

Triumfen strømmet gjennom henne igjen. Planen hennes fungerte perfekt, og hun hadde kontroll på det. Alt sammen.

«Ranchen din.»

«Og jeg vant en ponni», sa Cricket og gliste av glede. «Hvorfor ser du sånn på meg?»

«Fordi», sa Emerson. «Jackson Cooper er en drittsekk.»

«Det er Creed Cooper også, men Wren giftet seg med ham.» Hele greia med Wren og Creed hadde kommet som et sjokk, og som med alt som hadde med Cooper å gjøre, hadde Cricket holdt sjokket helt for seg selv, men hun slet fortsatt litt med det. «Dessuten gifter jeg meg ikke med Jackson, han skal bare jobbe for meg. Gratis.»

Hun var vant til å late som om hun ikke tenkte så mye på Jackson. Men denne samtalen fikk tankene hennes til å gå i merkelige retninger. Retninger hun aktivt hadde unngått i flere måneder nå.

«Jeg er bare glad for å se at du gjør noe», sa Wren. «Bortsett fra uheldige dobbeltbetydninger. Vi har vært bekymret for deg.»

«Det vet jeg at dere har. I mer enn et år nå. Men dere er begge to for redde til å si noe til meg.»

De visste ikke hvordan de skulle snakke med henne. Det var sannheten. De ville kanskje aldri innrømme det, men Cricket visste det. Hun visste ofte ikke hvordan hun skulle snakke med dem heller.

«Vi vet aldri hva som får deg til å løpe lenger og raskere», sa Emerson. «Jeg er lei for det. Men jeg tror det er lett for oss å tenke på deg som et barn. Det er ingen grunn til det.»

«Godt å vite at jeg endelig får litt respekt.»

«Jeg tvilte på fornuften din da du ba om å få overta ranchen.»

«Den er betalt for. Det er definitivt mye arbeid som gjenstår, men det var ingen grunn til å bare la den forfalle. Og dette er noe jeg alltid har ønsket meg. Mitt eget sted. Vin er ikke min greie, og har aldri vært det. Jeg vet at dere er sjokkert over å høre det.»

«Ja, ikke så mye», sa Emerson.

«Vi er bare forskjellige», sa Cricket.

Hun og søstrene kunne ikke vært mer forskjellige om de så prøvde. Emerson var en frodig skjønnhet. Wren var slank og sofistikert. Cricket hadde alltid følt seg ekstremt malplassert på Maxfields tilstelninger. Og hun hadde aldri brydd seg om å være vakker, noe som også hadde fått henne til å føle seg som gjøkungen i redet.

Så hun hadde bare ikke prøvd. Emerson og Wren hadde det. De hadde prøvd så hardt å vinne Jameson Maxfields anerkjennelse. Cricket hadde gjemt seg i stedet. Fløyet under radaren, rett inn i mørket.

Begge foreldrene hennes hadde alltid vært så distanserte til henne. Og det var først senere at hun hadde begynt å forstå hvorfor.

Begynte å mistenke at hun ikke var James Maxfields datter …

«Og uansett hva du måtte mene om mennene våre», sa Emerson, «så er de begge cowboyer, og de vil med glede hjelpe deg med ranchen.»

«Jeg vet det. Men inntil videre løser jeg mitt eget problem.»

«Godt gjort, Cricket», sa Emerson og hørtes litt oppgitt ut. «Jeg kan ikke engang se tærne mine.»

«Det er ikke meningen», sa Wren.

Wrens baby var tre måneder gammel nå, og den slanke figuren hennes var selvfølgelig allerede kommet på plass igjen. Men selv Wren hadde vært bekymret for størrelsen på magen på dette stadiet i svangerskapet.

Det var rart å se søstrene hennes så etablerte. De fikk barn og alt det der. Cricket hadde aldri syntes de virket spesielt huslige, men de hadde forelsket seg, og det hadde forandret dem begge. Ikke på en dårlig måte. Faktisk virket de begge lykkeligere. Stødigere og sikrere på seg selv. Men det gjorde ikke at Cricket syntes noe av det virket tiltalende.

Hun ville bare være fri.

Å ikke føle noe av det overveldende presset om å passe inn i noe annet enn det livet hun selv hadde valgt.

Kanskje hun hadde ønsket seg noe annet da hun var ung og dum og ikke hadde forstått seg selv eller livet sitt.

Hun var den vanskelige søsteren. Den stygge søsteren, egentlig. Hun brydde seg ikke i det hele tatt om utseendet sitt. Hun var høy og tynn, og kurvene hennes var ikke noe å skrive hjem om. Men mens det virket elegant og raffinert på Wren, med sine noe benete skuldre og knær, hadde Cricket alltid syntes at magerheten hennes virket uheldig på henne. Kinnbeina var skarpe, og hun hadde fregner. Overleppen var litt fyldigere enn underleppen, og selv om hun hadde fått tannregulering, hadde ikke avstanden mellom de to fortennene blitt helt lukket.

Ansiktstrekkene hennes var … Vel, de var sterke. Og som alt annet ved henne, en slags elsk eller hat-situasjon.

Cricket brydde seg ikke så mye om hvordan hun så ut. Hun brydde seg om hva hun kunne gjøre. Hun var god til å ri. Hun kunne løpe fort, hun var sterk. Håret hennes var litt vilt, men det gjorde henne ikke så mye. Nei, hun brydde seg ikke i det hele tatt. Fordi det fikk henne til å se ut som om hun var i konstant bevegelse. Og det var det hun likte.

Det var nettopp det som var greia. Selv om familien Cooper var ment å være rivaler til familien hennes, kunne hun på sett og vis identifisere seg litt mer med dem enn med Maxfields.

«Jeg har tenkt å gjøre god bruk av Jackson Cooper», sa Cricket triumferende og så straks for seg mannen, de brede skuldrene og de store hendene hans.

Søstrene utvekslet et blikk. «Bare vær forsiktig.»

Cricket blunket. «Jeg forstår ikke hva dere mener.»

«Sex, Cricket», sa Wren. «Noen tror kanskje at du mener sex.»

Cricket ble plutselig varm og skrekkslagen. «Nei! Nei. Ikke i det hele tatt. Aldri i livet. Hvordan kunne du … Hør her, Wren, jeg er ikke deg. Når jeg endelig bestemmer meg for å ta meg en mann, og jeg må få orden på livet mitt før jeg gjør det, kommer det ikke til å bli … Han er gammel.»

Wren lo. «Akkurat. Så gammel. Hele to år eldre enn mannen min.»

Cricket snøftet. «Og jeg er flere år yngre enn deg. Dette er en ren forretningsavtale», sa hun. En sitring vokste og utvidet seg i brystet hennes. Bevis på at hun var uærlig. «Han skal hjelpe meg med ranchen min. Og det er alt.»

«Hvis du sier det.»

«Det gjør jeg absolutt.»

«En ting er sikkert, Cricket. Når du bestemmer deg for noe, får du det gjort.»

Og det hun hadde tenkt på, var å finne ut om hun ikke var en Maxfield i det hele tatt ….

Og å ansette Jackson Cooper var den beste måten å gjøre det på.

